Propunere de DECIZIE A CONSILIULUI privind prezentarea, în numele Uniunii Europene, a propunerii de includere a unor substanțe chimice suplimentare în anexa A la Convenția de la Stockholm privind poluanții organici persistenți /* COM/2013/0131 final - 2013/0073 (NLE) */





EXPUNERE DE MOTIVE 1. CONTEXTUL PROPUNERII Convenția de la Stockholm privind poluanții organici persistenți („convenția”), aprobată prin Decizia nr. 2006/507/CE a Consiliului[1], a intrat în vigoare la 17 mai 2004. Obiectivul acestei convenții este protejarea sănătății umane și a mediului împotriva poluanților organici persistenți. Convenția oferă un cadru, bazat pe principiul precauției, pentru a elimina producerea, utilizarea, importul și exportul a (în prezent) 22 de poluanți organici persistenți prioritari, pentru manipularea și eliminarea în condiții de siguranță a acestora și pentru eliminarea sau reducerea emisiilor neintenționate de anumiți poluanți organici persistenți. Regulamentul (CE) nr. 850/2004 privind poluanții organici persistenți[2] implementează în dreptul Uniunii angajamentele stabilite în convenție și în protocolul la Convenția din 1979 asupra poluării atmosferice transfrontiere pe distanțe lungi, referitor la poluanții organici persistenți („protocolul”), aprobat prin Decizia nr. 259/2004/CE a Consiliului[3]. Articolul 8 alineatul (1) din convenție prevede că orice parte poate prezenta secretariatului o propunere de înscriere a unei substanțe chimice în anexa A, B sau C la convenție, care va fi apoi analizată de Comitetul de examinare a poluanților organici persistenți în conformitate cu articolul 8 alineatele (3) și (4). Propunerea trebuie să conțină informațiile specificate în anexa D. Procedura pentru adoptarea de modificări ale anexelor este reglementată de articolul 22 din convenție. Potrivit informațiilor științifice și rapoartelor de analiză disponibile, precum și ținând seama în mod corespunzător de criteriile de selecție prevăzute în anexa D la convenție, dicofolul prezintă caracteristicile poluanților organici persistenți. Dicofolul nu a fost inclus[4] ca substanță activă în anexa I la Directiva 91/414/CEE din 15 iulie 1991 privind introducerea pe piață a produselor de uz fitosanitar[5]. În plus, dicofolul nu a fost inclus[6] în anexa I sau IA la Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide[7]. Prin urmare, în UE au încetat deja sau au fost reduse drastic introducerea pe piață și utilizarea acestei substanțe. În 2008, pe baza raportului de sinteză și al profilului de risc pentru dicofol[8], elaborat de Țările de Jos, UE a desemnat dicofolul pentru includerea în listă ca poluant organic persistent în temeiul protocolului. În plus, dicofolul a fost evaluat de Comitetul de examinare a poluanților organici persistenți ca fiind o posibilă alternativă la endosulfan. Pe baza acestei evaluări, Comitetul de examinare a poluanților organici persistenți consideră că dicofolul îndeplinește criteriile din anexa D la convenție și, prin urmare, ar putea fi considerat un poluant organic persistent. Nu se poate exclude faptul că dicofolul este încă produs, utilizat sau emis neintenționat, în cantități semnificative, în alte țări. Deoarece este posibil ca această substanță chimică să polueze atmosfera pe distanțe lungi, măsurile luate la nivel național sau la nivelul Uniunii Europene nu sunt suficiente pentru a asigura un nivel înalt de protecție a mediului și a sănătății umane, fiind necesare acțiuni mai ample la nivel internațional. În vederea următoarei reuniuni a Comitetului de examinare a poluanților organici persistenți, care va avea loc în octombrie 2013, este oportună prezentarea de către Comisie, în numele Uniunii, a unei propuneri de includere a dicofolului în anexa A, adresate secretariatului Convenției de la Stockholm. Aceasta constituie o poziție care trebuie adoptată în numele Uniunii în sensul articolului 218 alineatul (9) din TFUE. 2013/0073 (NLE) Propunere de DECIZIE A CONSILIULUI privind prezentarea, în numele Uniunii Europene, a propunerii de includere a unor substanțe chimice suplimentare în anexa A la Convenția de la Stockholm privind poluanții organici persistenți CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 191 alineatul (1), coroborat cu articolul 218 alineatul (9), având în vedere propunerea Comisiei Europene, întrucât: (1) Uniunea a ratificat Convenția de la Stockholm privind poluanții organici persistenți („convenția”) la 16 noiembrie 2004, prin Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți[9]. (2) Ca parte la convenție, Uniunea poate face propuneri de modificare a anexelor la convenție. Anexa A la convenție enumeră poluanții organici persistenți care trebuie eliminați. (3) Potrivit informațiilor științifice și rapoartelor de analiză disponibile, precum și ținând seama în mod corespunzător de criteriile de selecție prevăzute în anexa D la convenție, dicofolul prezintă caracteristicile poluanților organici persistenți. (4) Dicofolul a fost desemnat de UE ca un potențial poluant organic persistent în temeiul Protocolului la Convenția din 1979 asupra poluării atmosferice transfrontiere pe distanțe lungi. În plus, potrivit evaluării preliminare realizate de Comitetul de examinare a poluanților organici persistenți în contextul identificării alternativelor la endosulfan, dicofolul îndeplinește criteriile prevăzute în anexa D la convenție. (5) În Uniune, dicofolul deja nu mai este introdus pe piață și utilizat. Nu se poate exclude posibilitatea ca substanța să fie încă produsă, utilizată sau emisă neintenționat, în cantități semnificative, în țări terțe. (6) Deoarece este posibil ca dicofolul să polueze atmosfera pe distanțe lungi, măsurile luate la nivel național sau la nivelul Uniunii Europene nu sunt suficiente pentru a asigura un nivel înalt de protecție a mediului și a sănătății umane, fiind necesare acțiuni mai ample la nivel internațional. (7) Prin urmare, Uniunea trebuie să prezinte secretariatului convenției o propunere privind includerea dicofolului în anexa A la convenție, ADOPTĂ PREZENTA DECIZIE: Articolul 1 (1) Uniunea prezintă o propunere privind includerea dicofolului (număr CAS: 115-32-2) în anexa A la Convenția de la Stockholm privind poluanții organici persistenți („convenția”). (2) Comisia comunică propunerea către secretariatul convenției, în numele Uniunii, împreună cu toate informațiile necesare în temeiul anexei D la convenție. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] JO L 209, 31.7.2006, p. 1. [2] JO L 158, 30.4.2004, p. 7. [3] JO L 81, 19.3.2004, p. 35. [4] Decizia 2008/764/CE a Comisiei din 30 septembrie 2008 privind neincluderea dicofolului în anexa I la Directiva 91/414/CEE și retragerea autorizațiilor pentru produsele de protecție a plantelor care conțin această substanță (JO L 262, 1.10.2008, p. 40). [5] JO L 230, 19.8.1991, p. 1. [6] Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3). [7] JO L 123, 24.4.1998, p. 1. [8] Disponibil la: http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] JO L 209, 31.7.2006, p. 1.